CELEX: 32013D0340
Language: sk
Date: 2013-06-27 00:00:00
Title: 2013/340/EÚ: Vykonávacie rozhodnutie Komisie z  27. júna 2013 , ktorým sa mení rozhodnutie 2008/855/ES, pokiaľ ide o opatrenia na kontrolu zdravia zvierat v súvislosti s klasickým morom ošípaných v Chorvátsku [oznámené pod číslom C(2013) 3932]  Text s významom pre EHP

29.6.2013   
            
            
               SK
            
            
               Úradný vestník Európskej únie
            
            
               L 179/96
            
         VYKONÁVACIE ROZHODNUTIE KOMISIE
   z 27. júna 2013,
   ktorým sa mení rozhodnutie 2008/855/ES, pokiaľ ide o opatrenia na kontrolu zdravia zvierat v súvislosti s klasickým morom ošípaných v Chorvátsku
   [oznámené pod číslom C(2013) 3932]
   (Text s významom pre EHP)
   (2013/340/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
   so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
   keďže:
   
               (1)
            
            
               V rozhodnutí Komisie 2008/855/ES z 3. novembra 2008 o opatreniach na kontrolu zdravia zvierat v súvislosti s klasickým morom ošípaných v určitých členských štátoch (3) sa stanovujú určité kontrolné opatrenia v súvislosti s klasickým morom ošípaných v členských štátoch alebo v ich regiónoch vymenovaných v prílohe k uvedenému rozhodnutiu. V členských štátoch alebo v ich oblastiach sú zaznamenané rôzne epidemiologické situácie, pokiaľ ide o klasický mor ošípaných. Príloha k rozhodnutiu 2008/855/ES sa preto skladá z troch častí, z ktorých každá obsahuje zoznam oblastí členských štátov, kde sa uplatňujú rôzne opatrenia v závislosti od epidemiologickej situácie.
            
         
               (2)
            
            
               V zmysle rozhodnutia 2008/855/ES majú členské štáty zabezpečiť, aby sa živé ošípané odosielali z ich územia do iných členských štátov iba v prípade, že tieto ošípané pochádzajú z iných oblastí ako tých, ktoré sú uvedené v prílohe k danému rozhodnutiu.
            
         
               (3)
            
            
               V časti I prílohy k rozhodnutiu 2008/855/ES sa uvádza zoznam členských štátov a ich oblastí, v ktorých je epidemiologická situácia, pokiaľ ide o klasický mor ošípaných, najpriaznivejšia. V dôsledku toho sa v rozhodnutí 2008/855/ES stanovuje, že odosielanie živých ošípaných pochádzajúcich z chovov nachádzajúcich sa v oblasti uvedenej v časti I prílohy do chovov alebo bitúnkov nachádzajúcich sa v oblasti uvedenej v tejto časti prílohy, ktorá patrí inému členskému štátu, môže členský štát odoslania povoliť, za predpokladu dodržania určitých podmienok. Okrem toho, čerstvé mäso ošípaných z chovov nachádzajúcich sa v týchto oblastiach a mäsové prípravky a mäsové výrobky pozostávajúce z mäsa takýchto ošípaných alebo obsahujúce takéto mäso sa môžu odosielať do iných členských štátov.
            
         
               (4)
            
            
               V Chorvátsku sa naposledy zistilo ohnisko klasického moru ošípaných u domácich ošípaných v roku 2008. U diviakov však boli zistené séropozitívne prípady aj počas loveckej sezóny 2012 – 2013. Chorvátsko vykonalo primerané opatrenia na tlmenie klasického moru ošípaných v súlade s opatreniami stanovenými v smernici Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (4) a momentálne prebieha program likvidácie tejto choroby.
            
         
               (5)
            
            
               Chorvátsko sa má stať 1. júla 2013 členom Únie. Vzhľadom na epidemiologickú situáciu v prípade klasického moru ošípaných v tejto krajine je vhodné stanoviť opatrenia na tlmenie klasického moru ošípaných na jej území s cieľom zabrániť šíreniu tejto choroby do iných oblastí Únie. Na základe informácií poskytnutých príslušným orgánom Chorvátska je vhodné zaradiť územia žúp Karlovac, Sisak-Moslavina, Slavonski Brod-Posavina a Vukovar-Srijem do časti I prílohy k rozhodnutiu 2008/855/ES.
            
         
               (6)
            
            
               Rozhodnutie 2008/855/ES by sa preto malo zodpovedajúcim spôsobom zmeniť.
            
         
               (7)
            
            
               Toto rozhodnutie by sa malo uplatňovať od dátumu pristúpenia Chorvátska k Európskej únii.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   V časti I prílohy k rozhodnutiu 2008/855/ES sa dopĺňa táto položka:
   
      „Chorvátsko
      
      Územie žúp Karlovac, Sisak-Moslavina, Slavonski Brod-Posavina a Vukovar-Srijem.“
   
   Článok 2
   Toto rozhodnutie sa uplatňuje od dátumu nadobudnutia platnosti zmluvy o pristúpení Chorvátskej republiky.
   Článok 3
   Toto rozhodnutie je určené členským štátom.
   
      V Bruseli 27. júna 2013
      
         
            Za Komisiu
         
         Tonio BORG
         
            člen Komisie
         
      
   
   
      (1)  Ú. v. ES L 395, 30.12.1989, s. 13.
   
      (2)  Ú. v. ES L 224, 18.8.1990, s. 29.
   
      (3)  Ú. v. EÚ L 302, 13.11.2008, s. 19.
   
      (4)  Ú. v. ES L 316, 1.12.2001, s. 5.